b'\n_START_ARTICLE_\nAvoin oppimisymp\xc3\xa4rist\xc3\xb6\n_START_PARAGRAPH_\nAvoin oppimisymp\xc3\xa4rist\xc3\xb6 tarkoittaa oppimisymp\xc3\xa4rist\xc3\xb6\xc3\xa4, jossa pyrit\xc3\xa4\xc3\xa4n saamaan aikaan optimaalinen joustavuus ajan, paikan, menetelmien, toteutustapojen ja oppimissis\xc3\xa4lt\xc3\xb6jen suhteen. Perusperiaate on, ett\xc3\xa4 opiskelu muuttuu opiskelijakeskeiseksi perinteisen opettaja- ja oppilaitoskeskeisyyden sijasta. Perinteisemp\xc3\xa4\xc3\xa4, koulumaista oppimisymp\xc3\xa4rist\xc3\xb6\xc3\xa4 kutsutaan suljetuksi. Avoin oppimisymp\xc3\xa4rist\xc3\xb6 on kuitenkin k\xc3\xa4sitteen\xc3\xa4 hyvin laaja. Siihen liitet\xc3\xa4\xc3\xa4n fyysisten ja virtuaalisten tilojen lis\xc3\xa4ksi my\xc3\xb6s teknologia, sosiaalinen ymp\xc3\xa4rist\xc3\xb6, verkostot ja mentaalinen ilmapiiri. Kaikki n\xc3\xa4m\xc3\xa4 n\xc3\xa4hd\xc3\xa4\xc3\xa4n tekij\xc3\xb6in\xc3\xa4, jotka vaikuttavat oppijan motivaatioon ja aktiivisuuteen. _NEWLINE_Virtuaalinen oppimisymp\xc3\xa4rist\xc3\xb6 eli oppimisalusta ei sellaisenaan takaa oppimisen avoimuutta ja kontekstuaalisuutta. Oppimisalusta voi vapauttaa ajasta ja paikasta ollen samalla suljettu muiden tekij\xc3\xb6iden suhteen. Uusi teknologia kuitenkin mahdollistaa oikein k\xc3\xa4ytettyn\xc3\xa4 oppimisymp\xc3\xa4rist\xc3\xb6jen optimaalisen avoimuuden, ja ratkaisee my\xc3\xb6s monia k\xc3\xa4yt\xc3\xa4nn\xc3\xb6n didaktisia haasteita (esim. keskusteluryhmien mahdollistama yhteistoiminnallinen ryhm\xc3\xa4ss\xc3\xa4 oppiminen ajasta ja paikasta riippumatta).'